Pego ya Beibele yeo e bolelago ka tlholo e theilwe tabeng ya gore go na le Motho yo a Phagamego, Modimo Ramatlaohle, yo a bopilego dilo ka moka. Modimo ke mang, le gona ke motho wa mohuta mang? Beibele e utolla gore o fapana kudu le medimo e tlwaelegilego ya setšo le ya bodumedi bjo bo tlwaelegilego. Ke Mmopi wa dilo ka moka, eupša batho ba bantši ga ba tsebe gakaalo ka yena. KAMOO BEIBELE E PHOLOGILEGO: Molao wa Sejuda o be o gapeletša kgoši e nngwe le e nngwe gore e “ingwalele kopi ya molao wo ka pukung,” e lego dipuku tše hlano tša mathomo tša Beibele. (Doiteronomio 17:18) Go feta moo, bangwalolodi bao ba nago le bokgoni ba ile ba tšweletša dingwalwa tše dintši kudu. Ka baka leo, lekgolong la pele la mengwaga C.E., Mangwalo a be a hwetšwa ka disinagogeng tša Isiraele ka moka gaešita le Matsedonia ya kgojana! (Luka 4:16, 17; Ditiro 17:11) Go tlile bjang gore dingwalwa tša kgalekgale di be gona go fihla le lehono?